১৯৭১ সালের ১২ এপ্রিল এম.এ.জি. ওসমানী মন্ত্রীর সমমর্যাদায় বাংলাদেশ ফোর্সেসের প্রধান সেনাপতি হিসেবে যুদ্ধ পরিচালনার দায়িত্বভার গ্রহণ করেন। তাঁর দূরদর্শি চিন্তা চেতনা ও তেজোদীপ্ত নির্দেশনায় মুক্তিবাহিনীর মধ্যে জেগে ওঠে দেশ মুক্ত করার অমিয় স্পৃহা। তিনি দেশের মুক্তির জন্য নিজেকে উৎসর্গ করেছিলেন। ইস্পাত কঠিন শপথ নিয়েছিলেন যুদ্ধ জয়ের। এরই ধারাবাহিকতায় এপ্রিল থেকে জুন পর্যন্ত তিনি বেশ কিছু গুরুত্বপূর্ণ যুদ্ধ এলাকা পরিদর্শন করেন। মূলত সেখানেই পরিকল্পনা করেন, কোথায় কীভাবে যুদ্ধ পরিচালনা করবেন। এজন্য ঘুরে ঘুরে যুদ্ধের গতি-প্রকৃতি, তথ্য সংগ্রহ ও কৌশল আয়ত্ব করেন। এসময় তিনি ভারতীয় সেনানায়কদের সঙ্গে সমন্বয় সভায় মতবিনিময় করেন। একই সময় আমাদের মুক্তিবাহিনীর রণকৌশল ও গঠন প্রক্রিয়া তৈরিতে মনোনিবেশ করেন। অবশ্য নিয়মিত ও গেরিলা বাহিনীকে দক্ষ করে তুলতে অনেক কাঠখড় পোহাতে হয়েছে।